钦定古今图书集成/明伦汇编/交谊典/第003卷 > 图书编 > 《答刘平甫》〈节〉朱熹
## 钦定古今图书集成/明伦汇编/交谊典/第003卷 > 图书编 > 《答刘平甫》〈节〉朱熹

“新年人事，几日而定，定后进业，恐不可废。闻比来游
从稍杂，与此曹交处，最易亲狎，而骄慢之心日滋，既
非所以养成德器，其于观听，亦自不美，所损多矣。有
国者犹以近习伤德害政，况吾徒乎！然亦非必绝之，
但吾清心省事，接之以时，遇之以礼，彼将自疏如仆
軰，固不足道。”然平甫亦尝见衡门之下，有杂宾乎？以
礼来者礼接之，亦尝有流连酒炙，把臂并游，对床夜
语者乎？此不足为外人道，但欲平甫自知而节之。若
徒暴露于外，而无见听之实，但使众怨见归，为仆作
祸耳。千万幸察！